Inwoners hou optog oor veiligheid ná moord op meisie (19) | Netwerk24
Deur Jackie Kruger 14 Desember 2019 06:58
Emmerancia Roman, wat by 'n restaurant in Wildernis gewerk het, se lyk is Maandag omstreeks 06:00 deur 'n verbyganger in 'n beboste gebied by die informele nedersetting gekry en die polisie is ontbied. Roman het blykbaar steekwonde in haar nek gehad.
Die polisie ondersoek 'n klag van verkragting en moord, sê sers. Chris Spies, 'n polisiewoordvoerder. "Die ondersoek is in 'n baie sensitiewe stadium."
Hy sê niemand is nog in hegtenis geneem nie.
Joanie Visagie-Jantjies, 'n organiseerder van die optog, sê die gemeenskap is diep geskok en baie kwaad ná die moord.
Emmerancia RomanFoto: Facebook/Emmerancia Roman
"Sy was 'n voorbeeldige kind wat hard gewerk het en nie soos baie ander jong mense van haar ouderdom net by die huis gesit het nie. Die gemeenskap vra dat die skuldige homself aan die polisie oorgee en erken wat hy gedoen het."
Volgens haar het Roman Sondagaand nog saam met vriende by 'n huis in Kleinkrantz gekuier. Sy is glo toilet toe en is nie weer daarna gesien nie.
Volgens Visagie-Jantjies begin die optog Sondag om 14:00. Hulle sal in Protealaan bymekaarkom.
Inwoners is ontevrede oor misdaad en geweld en voel onveilig ná wat gebeur het, sê sy.
"Ons vra die polisie en owerhede soos die George-munisipaliteit se hulp."
Roman was volgens haar Facebook-blad 'n oudleerling van die PW Botha Kollege in George.
Sy word voorlopig op 21 Desember in Touwsranten begrawe en die tyd moet nog bekend gemaak word.
Sy word deur onder andere haar ma oorleef.
Mense met inligting oor die voorval kan die ondersoekbeampte, sers. John Boesak, by 044 803 4713 of 08600 10111 bel.